UV-rasaanval: Student het glo beserings oordryfCobus Muller en Charl Blom Foto: all4women.co.za Mediese dokumente ondersteun glo nie die bewerings van ŉ Vrystaatse student van beserings wat hy opgedoen het toe hy glo deur twee medestudente aangerand is nie. Cobus Muller staan tereg op vier aanklagte insluitend roekelose bestuur, crimen injuria, poging tot moord en aanranding. Charl Blom staan tereg op ŉ aanklag van aanranding. Die staat voer aan die twee studente wou in Februarie 2014 op die Bloemfonteinse kampus ŉ medestudent, Muzi Gwebu, met ŉ bakkie omry. Toe Gwebu hulle konfronteer, is hy glo aangerand. Muller en Blom het altwee onskuldig gepleit op die onderskeie aanklagte. “Hospitaaldokumente toon alles is normaal,” het Johann Nel, vir die studente, in die streekshof in Bloemfontein tydens kruisondervraging aan Gwebu gesê. “Jy oordryf die beserings, want die mediese dokumente ondersteun nie jou bewerings nie.” Die vermeende slagoffer het gesê hy kan nie kommentaar lewer op ŉ dokter se verslag nie. Hy het gesê niemand anders kon sy persoonlike gevoelens in die hospitaal ervaar nie. Nel het bygevoeg Gwebu het só goed gevoel nadat hy ontslaan is, dat hy om 02:00 dadelik na Parkweg-polisiestasie toe is om klagtes aanhangig te maak. ŉ Veiligheidsmotor van die Universiteit van die Vrystaat was by die hospitaal om hom weer na die kampus te neem en klagtes by die instansie se veiligheidsentrum in te dien. Nel voer ook aan Gwebu se bewerings van ongerief ná die beweerde voorval en aanranding is nie geloofwaardig nie. “Dit word nie deur die dokumente of jou optrede ondersteun nadat jy uit die hospitaal ontslaan is nie,” het hy aan Gwebu gesê. Die saak duur voort. Lees ook: Studente in hof na hulle glo medestudent aanrand Studente in hof weens ‘rassistiese aanval’ MRK ondersoek ‘rassistiese aanval’ by Universiteit van die Vrystaat Twee UV-studente in hof oor beweerde aanranding